Γεώργιος Βρεττάκος

Ο Γεώργιος Βρεττάκος (γενν. 11 Ιανουαρίου 1987, Αμαρούσιο Αττικής) είναι Έλληνας Πολιτικός και Μηχανολόγος Μηχανικός. Είναι βουλευτής της Νέας Δημοκρατίας στη Β' εκλογική περιφέρεια Πειραιά από το 2023.

 Βιογραφία 

Κατάγεται από τη Μάνη, τη Μικρά Ασία και την Ικαρία και μεγάλωσε στη Νίκαια Αττικής, όπου διαμένει μέχρι σήμερα. Είναι γιος του πολιτευτή της Νέας Δημοκρατίας και πρώην αναπληρωτή Νομάρχη Πειραιά, Κούλη Βρεττάκου, και της Μαρίνας Κοντού.

Σπούδασε Μηχανολόγος Μηχανικός στην ΑΣΠΑΙΤΕ. Κατέχει μεταπτυχιακό δίπλωμα στη Βιομηχανική Διοίκηση και Τεχνολογία από το Πανεπιστήμιο Πειραιώς, με ειδίκευση στη Διαχείριση Ενέργειας και Περιβάλλοντος, και είναι τελειόφοιτος του Τμήματος Πολιτικών Μηχανικών του Πανεπιστημίου Δυτικής Αττικής. Διατηρεί τεχνικό γραφείο με εξειδίκευση σε ενεργειακά έργα, περιβαλλοντικές μελέτες, πυροπροστασία, αδειοδοτήσεις και υπηρεσίες ασφάλειας στην εργασία. Έχει εργαστεί και ως εκπαιδευτικός στην τεχνική εκπαίδευση.

 Πολιτική σταδιοδρομία 

Δραστηριοποιήθηκε από νωρίς στους φοιτητικούς συλλόγους με τη ΔΑΠ-ΝΔΦΚ. Εκλέχθηκε για 9 χρόνια στην Κεντρική Επιτροπή της ΟΝΝΕΔ και συμμετείχε στο Εκτελεστικό Γραφείο της, με αρμοδιότητες σε θέματα όπως η νεανική ανεργία, η επιχειρηματικότητα και η εκπαίδευση.

Το 2021 διορίστηκε, μετά από πρόταση του Πρωθυπουργού, Πρόεδρος του Ελληνικού Οργανισμού Ανακύκλωσης (ΕΟΑΝ), θέση από την οποία παραιτήθηκε για να είναι υποψήφιος στις εκλογές του 2023, οπότε και εξελέγη πρώτος βουλευτής της Νέας Δημοκρατίας στη Β' Πειραιά με 23.824 σταυρούς προτίμησης.

Στο κοινοβούλιο είναι:

 Γραμματέας της Βουλής των Ελλήνων
 Μέλος της Διαρκούς Επιτροπής Κοινωνικών Υποθέσεων
 Μέλος της Ειδικής Μόνιμης Επιτροπής Ισότητας, Νεολαίας και Δικαιωμάτων του Ανθρώπου
 Μέλος της Υποεπιτροπής για την Καταπολέμηση της Εμπορίας και της Εκμετάλλευσης Ανθρώπων
 Πρόεδρος της Διακοινοβουλευτικής Ομάδας Φιλίας Ελλάδας–Νορβηγίας

 Παραπομπές 

Κατηγορία:Βουλευτές εκλεγμένοι με τη Νέα Δημοκρατία